ru ky el ru ru cs ru hbs_cyr ky ky ky ky ky ky ky ky ky ky ky ky tt ky ru tt ky ky ky ky ky ky ky ky ky ky ky ky ky ky ky ky ky ky ky ky ky ru ky ky ru ky ky ky ky ky ky ru ru eu en
"Асман пресс", 13.05.08 - 6-бет: Китеп варианты...•
Биз билген да, билбеген да Рысбек
Мен Куловдон бары бир, учуру келет, грантка келген акчалар кайда кеткенин, кыргыз элинин байлыгы жана кубаты болгон самолеттор, верталеттор, автоматтар ж.б. нерселер кайда дарексиз кеткенин Кыргызстандын жөнөкөй эле бир жараны катары сурайм. Ага менин атуул катары толук акым бар. Демократиялык өлкөдө жашап туруп, мен өз укугумду коргой албасам, биз коргой албасак, биздин салыктардан түшкөн акчаны жеп, ичип, "Элге, мамлекетке ак кызмат кылам!" деп ант берген премьер-министрден сурай албасак анда эч болбойт. Ар ким эл алдында өз мойнуна алган өз милдетин ак аткарып, өзү кылган ишине жооп бериши керек да. Бир нерсени катуу айтып коёюн: Ал менин атымды пайдаланып, көп нерседен маалыматы жок элди адаштырып, коркутканы ал күткөн натыйжаны бербешин бөркүндөй көрө берсин! Анын арам ойлору эч качан ишке ашпайт. Биз кыргызбыз, негизгиси- мусулманбыз. Ошондуктан шариат боюнча башка улуттарга жамандык кылуу ниети эч жок. Мусулман болгондон кийин биз, кыргыздар бири-бирибизди сыйлайбыз, коргойбуз. Башка улуттарга биздин эч кандай жамандыгыбыз тийген эмес. Тарыхты окугандар билишет. Кыргыздар эч качан озунуп бирөөгө кол салган эмес. Ар дайым сабырдуу болушкан. Кыргыздардын Кыргызстан деген АтаЖурту бар. Биз, Кыргыздар ушул ата-бабалар кан-жаны менен сактап келген журтту эч кимге алдырбайбыз. Мекенибиз үчүн кан-жанды аябастан күрөшөбүз. Ансыз биз тарых алдында уят болбойбузбу. Дүйнөдө, тилекке каршы, 20 миллиондон саны ашкан, бирок, мекени жок улуттар да кездешет. Биз кыргыздар Мекендин баркын жакшы билебиз! Кулов Мекенибизге күйүп жатабы же менби, аны тарых көрсөтөт! Байдылда айткандай "Эне тилин билбеген эси жогун аныктайт, Эне тилин сүйбөгөн элин сүйүп жарытпайт!".Салыштырып көргүлө: Ата-энеси менен орусча сүйлөшкөн, кыргыз тилин 10 жылда да үйрөнө албаган (!) Кулов менен ата-энебиздин алдында бир да сөздү орусча сүйлөбөгөн бизди. Кимибиз кыргыздын арманын, кайгысын, дилин жана кудурет- күчүн жакшы туя билебиз? Албетте эне тилин билген адам! Кыргыздар оң канат, сол канат болсун, ичкилиги болсун баарыбыз бир эле атанын балдарыбыз. Тегибиз бир, түбүбүз бир.
- Президент К. Бакиевдин азыр жасап жаткан кадрдык ротациясы тууралуу оюңду уксак.
- Карапайым элге өз ишин билген жетекчи керек. Жетекчинин кайсыл жерден, кайсыл уруудан экени карапайым элге кереги деле жок. Кимдин кай жерден, кай тараптан экени чиновниктерге гана керек. Биз тескерисинче, бөлөк аймактан жетекчи болуп дайындалып келген адамга бир туугандай мамиле жасап, жардам беришибиз керек. Алыс- жакынына карабастан туугандык мамилелерди чыңдап, түндүк-түштүк деген жаман бөлүнүү адатын калтырышыбыз керек. Кыргызстандын түндүгү да, түштүгү да кыргыз.
"Пирамида" каналынан Ф. Куловдун ички иштер министрлигинин кызматкерлерин чогултуп, -"Мен силердин "крышаңармын" Акматбаевди баш кылып, четинен камап баштай бергиле" деген сөзүнө жалпы эл сенден кандай жооп күтөт?
Премьер-министрдин деңгээли ушундай болсо кыргыз элинде лакап бар "Ишенген кожом сен болсоң, кепшеген оозуңду урайын" деген. Кимдин- ким экенин эл таразалап алуучу мезгил келди. Дагы айтайын дегеним, Куловдун камчысын чапкан кээ бир ЖОЖдордун мугалимдери "Куловдун Акматбаевге каршы билдирүүсүн колдоп бергиле" деп жаштардан кол чогултуп жатышыптыр. Муну мен мындай деп түшүнөм- эл алдында жооп берээрдин алдында жандалбастагандагысы. Жаштарды бетине кармап жашынбай элди эки жаатка бөлүп, өзүңдүн арам ойлоруңду ишке ашырам дегенден алыс бол. Кудайдын буйругуна моюн сунуш керек, Феликс таксыр.
- Депутаттыкка ат салышууңа эмне себеп?
- Парламентке депутаттыкка баруумдун себеби: Иним Тынычбектин өзүнүн шайлоочуларынын алдында айткан, аткарылган жана аткарам деген талаптарын аягына чыгаруу, кыргыз элинин башка элдерден кем болбой өсүп- өнүгүшүнө колумдан келген салымымды кошуу. Мен үчүн элимдин келечеги кээ бир саясатчылар ойногондой жөнөкөй эле сөз эмес. Мен үчүн элимдин келечеги- канды- жанды аябаган күрөштү талап кылган, чымырканган эмгек…
Бейиш элең гүл бакчасы жайнаган
Кумар элең сен өзүңө арбаган.
Л. Асанбекова, "Сүйүүм элең", "Арзуу ырлар жыйнагынан")
Жети жыл кимге кандай азбы-көппү,
Сен жоксуң арабызда, жылдар өттү.
А бирок, сени бир жоктоттурбай,
Артыңда калган ырлар, балдар өстү.
Унуткарбай уулдарың, Талант, Самат,
Сен калтырган издерди улап барат.
Эр жетип, ата жолун улаганын
Сен көрсөң болбойт беле, атаганат.
Ырларың эл ичинде жашап жүрөт
Жүрөктөрдүн тереңинде алып түнөк.
Кудайга ыраазы болуп, тобоо дейли,
Элесиң унутулбай өмүр сүрөт.
Сен жашайсың ырларыңдын сабында,
Сен жашайсың балдарыңдын канында.
Сен жашайсың эл-журтуңдун эсинде,
Эскергендер, балдар, ырлар барында.
- Алтымыш Кадыров аттуу обончу менен Лариса Асанбекова аттуу акындын биргелешип чыгарган ырлары азыр теледен да радиодон да байма-бай ырдалып, көп адамдардын сүйүп уккан чыгармаларына айлангандыгын тана албайбыз. Бирок, ушундай жакшы обон менен ырларды жараткан эки таланттын кандайча табышып калгандыгынан кабардар болгон адамдар өтө эле аз болсо керек. Биз Алтымыш агайды эскерүүнү ушул суроодон баштасакпы деп турабыз?
- Мен Алтымыш менен 1997-жылы Таш- Дөбөдөгү ден- соолукту кайра калыбына келтирүүчү ооруканадан таанышкам. Таанышканыбызга аз убакыт болгондон кийин эле процедуралык бөлмөдөн жолугуп калдык. Алтымыш мени көрө коюп эле, "Мен сизге арнап жаңы ыр чыгардым. Келип угуп кетпейсизби" деди. Мен аябай таң калып, "Ап-ий, бир көргөн кишиге эле ыр арнап чыгарсаңыз, сиз чын эле артистсиз го" десем, менден андай сөздү күтпөсө керек "Мен сизден башкага ыр арнап көргөн эмесмин" деп басып кетти. Аны оңтойсуз таарынтып алганымды сезип, мага арналган обонду уккум келип, жанымдагы Канышай эжени ээрчитип Алтымыштын бөлмөсүнө бардык. Жанагы орой сөздөн кийин ал бизди күтпөсө керек, алапайын таппай шашкалактап калды. Анан биз орун алгандан соң колуна акын Надырбек Алымбековдун китебин алып, "Тагдырдын тапканы сен" деген ырды аткарып берди. Чынында эле ырдын сөзү менен обону бири-бирине төп келген экен.
- Лариса эже, биздин билишибизче Алтымыш агайдын сизге чейинки жубайы Рая эже менен жана ал экөөнүн ортосундагы балдары менен дагы жакшы катышта экениңизди билебиз…
- Ооба, Алтымыш менен Раянын ортосундагы балдары Талант менен Самат азыр "60 К" группасын түзүп Алтымыштын чыгармачылыгын улантып келатышат. Алардын апасы Рая менен дагы жакшы катышып, балдарга кеп-кеңешибизди берип турабыз. Бизди айрымдары таптакыр эле элдешкис жоодой көрсөтүүнү каалап, андан сенсация да издешет өңдүү. Биз бардыгыбыз чыгармачыл адамдардан болгондуктан бири-бирибизди туура эле түшүнөбүз. Алтымыштын көзү өтсө да анын артында калган туяктары, ырлары, обондору аны менен жакын адамдардын башын бириктирип турат. Бардыгыбыз анын аты өчпөсө экен деп турабыз. 10- май анын каза болгон күнү болчу. Билинбей арабыздан кеткенине жети жыл болуп кетиптир.
Рая Нургазиева, Алтымыш Кадыровдун жубайы:
- Рая эже, Алтымыш байкенин атын өчүрбөй уулдары да эр жетип, атасынын жолун жолдоп, ырчылык өнөрдү аркалап келе жатат. Дегеле Алтымыш байкеге уулдарыңыздын кимиси көбүрөөк окшош?
- Менимче, экөө тең окшош. Мунусу көбүрөөк окшош деп кесе да айта албайм. Себеби, Алтымышка өңү окшошунун мүнөзү мага окшош. Маселен, Таланттын мүнөзү Алтымышка окшош, ал эми Саматтын өңү Алтымышка окшош. Айтор, мага Алтымыштын аты айтылган 60 цифрасында чоң касиети бардай туюлат. 60%ы ага окшош 60%ы мага окшош. Ошон үчүн бул уулум, Алтымышка, тигил уулум мага окшош деп айта албайм.
- Алтымыш байкенин эх, деп эстей турган сапаттары кайсылар эле?
- Алтымыш чыгармачылык жактан бийик инсан болчу. Эч бир адамдын көңүлүн оорутпаган жароокер жан эле. Алтымыштын мен аздектеген асыл сапаттары уулу Талантта көбүрөөк байкалат. Алтымыш башка эркектерден дээрлик айырмаланып, бардык аялдарына бирдей мамиле кылган айкөл жан болчу.
- Алтымыш Кадыров менен өмүрлөш болгонуңузга өкүнбөйсүзбү?
- Мен эмнеге өкүнөм. Тескерисинче, андан чырактай эки уулду болуп калганыма кубанам. Анын атын аздектеп сактаган уулдары бар экенине тобоо кылам.
- Алтымыш байкенин арман кылган учуру болчу беле?
- Ооба, ал көпчүлүк учурда нота билбей калганына өкүнчү. Эгер Алтымыш нота билгенде ал атагы алыска, даңкы даалайга жеткен композиторлордон болмок. Өзү да нота билбейм деп арман кылчу. Мен музыкалык билимим болгондуктан жаңы үйлөнгөндө анын үч-төрт ырын нотага түшүрүп бергем. Алтымышка учурунда менин жардамым тийген.